Diari Oficial de la Generalitat Valenciana


Sumari del DOGV 5708, del 21-02-2008 (2008/2179)

ORDE de 14 de febrer de 2008, de la Conselleria d'Educació, per la qual es convoca concurs públic per a la concessió de 5 beques de formació de personal en tecnologies de la informació i la comunicació, en els servicis de la Conselleria d'Educació.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5708

Data del DOGV
:   21-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2179


Data del document
:   14-02-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * professió de la informàtica
    * assignació per estudis
    * enginyer

ORDE de 14 de febrer de 2008, de la Conselleria d'Educació, per la qual es convoca concurs públic per a la concessió de 5 beques de formació de personal en tecnologies de la informació i la comunicació, en els servicis de la Conselleria d'Educació. [2008/2179]
La conselleria d'Educació, a través de la Direcció General d'Innovació Tecnològica Educativa, exercix les funcions relacionades amb la potenciació, desplegament i aplicació de les noves tecnologies en l'àmbit de l'educació i l'administració educativa, la gestió dels suports informàtics i el suport informàtic als centres docents i directius de la conselleria, i l'elaboració de projectes d'organització i plans d'actuació del departament.
La Direcció General d'Innovació Tecnològica Educativa exercix les funcions previstes en l'article 70 de la Llei 5/1983, de 30 de desembre, del Consell, i en particular les que s'especifiquen en l'article 25 del Decret 118/2007, de 20 de juliol, del Consell, pel qual s'aprova el Reglament Orgànic i Funcional de la conselleria d'Educació.
Per tot això, i davant de la necessitat completar la formació del personal tècnic especialitzat, per mitjà de pràctiques que els familiaritzen amb el coneixement de les activitats destinades al desenrotllament i implantació de les noves tecnologies relacionades amb l'educació, és convenient la incorporació de becaris que col·laboren amb les webs orientades a la gestió de continguts i aplicacions que permeten el treball de col·laboració entre els centres educatius, tal com recullen el Decret 108/1992, de 6 de juliol, del Govern Valencià (DOGV 16.07.1992), i la Llei 38/2003, General de Subvencions.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li aplicable l'article 87, apartat 1 del Tractat CE, en la mesura que no afecta els intercanvis comercials entre els estat membres.
Fent ús de les facultats que em conferix l'article 28.e) de la Llei 5/1983, de 30 de desembre, del Consell,
ORDENE
Primer
Convocar concurs públic per a la concessió de 5 beques de formació de personal en tecnologies de la informació i la comunicació que col·laboren i realitzen pràctiques amb les webs orientades a la gestió de continguts i aplicacions que permeten el treball de col·laboració entre els centres educatius, en els servicis de la conselleria d'Educació.
Així mateix s'aproven les bases per les quals es regix esta convocatòria, incloses com a annex I, el model de sol·licitud per a les esmentades beques, annex II, el document de cessió de drets de propietat intel·lectual, annex III, així com el model de currículum a omplir pels sol·licitants, annex IV.
Segon
L'import màxim a concedir és 72.000 euros, que s'abonaran a càrrec del capítol IV, codi de línia T5903000, aplicació pressupostària 09.01.03 del programa 421.90 Innovació Tecnològica Educativa del pressupost de la Generalitat per a 2008.
DISPOSICIONS FINALS
Primera
Es delega en la directora general d'Innovació Tecnològica Educativa la facultat de resoldre la concessió d'estes beques.
Segona
La present orde produirà efectes el mateix dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 14 de febrer de 2008
El conseller d'Educació,
ALEJANDRO FONT DE MORA TURÓN
ANNEX I
Bases
Primera. Objecte
L'objecte d'esta convocatòria és la concessió de 5 beques de formació per a la col·laboració i realització de pràctiques amb les webs orientades a la gestió de continguts i aplicacions que permeten el treball de col·laboració entre els centres educatius, en els servicis de la conselleria d'Educació, de les quals una es reserva per a enginyers en Telecomunicacions i la resta per a llicenciats o diplomats en Informàtica.
Segona. Duració i quantia
El període de duració de les beques comprendrà des de la data que s'indique en la resolució d'adjudicació, que serà publicada en el Diari Oficial de la Comunitat Valenciana, fins al 31 de desembre de l'any 2008, i es podrà prorrogar fins que el becari complete dotze mesos de gaudi de la beca i a condició que existisca consignació pressupostària a este efecte en l'exercici de l'any 2009. La pròrroga serà concedida per resolució de la subsecretària. Durant el mes d'agost se suspendrà la vigència d'estes beques.
L'import se satisfarà mensualment, a raó de 1.200 euros bruts mensuals per beneficiari.
Estes beques són incompatibles amb altres que pogueren concedir-se per a la mateixa o semblant activitat i amb qualsevol tipus de relació laboral que supere les 15 hores de treball setmanal.
La prestació es realitzarà en els servicis centrals de la conselleria d'Educació, en l'horari habitual de servici.
Tercera. Requisits
Les beques objecte d'esta convocatòria s'adjudicaran per concurs entre els aspirants que reunisquen els següents requisits amb anterioritat a la finalització del termini de presentació d'instàncies i els acrediten documentalment:
a) Tindre nacionalitat espanyola o ser nacionals d'algun altre estat membre de la Unió Europea i tindre veïnatge administratiu en qualsevol municipi de la Comunitat Valenciana.
b) Estar en possessió d'alguna de les titulacions següents: llicenciats i diplomats en Informàtica o enginyers en Telecomunicacions i, en tot cas, haver obtingut la titulació en els cinc últims cursos acadèmics (de 2002/2003 al 2006/2007), o bé en alguna convocatòria extraordinària del curs 2006/2007, però sempre que s'acredite tindre la titulació abans de finalitzat el termini de presentació de sol·licituds.
c) No podran obtindre la condició de beneficiaris els sol·licitants que incórreguen en algun dels supòsits previstos en l'article 13 de la Llei 38/2003, de 17 de novembre, General de Subvencions.
d) No podran obtindre la condició de beneficiaris els sol·licitants que no es troben, a la finalització del termini de presentació de sol·licituds, al corrent de les obligacions fiscals i amb la Seguretat Social.
Quarta. Presentació de sol·licituds i documentació a aportar
1. Les sol·licituds han de dirigir-se a la conselleria d'Educació, Direcció General d'Innovació Tecnològica Educativa, i podran presentar-se en el Registre General de la conselleria d'Educació, en el registre de les direccions territorials d'Educació d'Alacant, Castelló o València, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este últim cas es recomana avisar immediatament l'òrgan gestor per fax o correu electrònic.
En cas que es presente en una oficina de correus, s'haurà de fer en sobre obert perquè la instància siga datada i segellada abans de ser certificada i, en tot cas, haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de liberalització dels Servicis Postals.
2. El termini de presentació de sol·licituds serà de vint dies hàbils, comptats a partir de l'endemà de la publicació de la present convocatòria en el Diari Oficial de la Comunitat Valenciana. El còmput es regirà pel que disposa l'article 48 de la Llei 30/1992, de Règim Jurídic de les Administracions Públiques i del Procediment Aministrativo Comú.
3. Les sol·licituds hauran d'acompanyar-se de la documentació següent:
a) Certificat acadèmic oficial que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura. Serà imprescindible que el certificat incloga la nota mitjana, el contrari serà causa d'exclusió en la valoració.
b) Currículum, en el model normalitzat inclòs com a annex IV.
c) Certificat d'empadronament.
d) Documentació acreditativa de trobar-se el corrent en les obligacions tributàries estatals i autonòmiques o, si és el cas, haver sol·licitat els certificats prevists en l'article 22 del Reial Decret 887/2006 de 26 de juliol pel qual s'aprova el Reglament de la Llei 38/2003, de 17 de novembre, General de Subvencions. No obstant això, el fet d'acollir-se a la present convocatòria comporta l'autorització per part de l'interessat, a la Subsecretaria de la conselleria d'Educació, per a obtindre la informació de l'administració tributària.
e) Documentació acreditativa de trobar-se al corrent en les obligacions davant de la Seguretat Social o, si és el cas, d'haver sol·licitat el certificat.
f) Tota la documentació que jutge pertinent adjuntar i siga compatible amb els mèrits avaluables en la base sèptima.
g) Fotocòpia del DNI o passaport.
h) Declaració responsable de no estar incurs en prohibició per a ser beneficiari de subvencions prevista en l'article 13.7 de la Llei 38/2003 de 17 de novembre, General de Subvencions (BOE 18.11.2003), inclosa en la sol·licitud.
i) La documentació justificativa que acredite els mèrits previstos en els apartats b), c) i d) de la base sèptima de la present orde.
4. Tota la documentació haurà de presentar-se en documents originals o en fotocòpies degudament compulsades. La documentació que no complisca estos requisits no serà tinguda en compte a l'hora de baremar l'expedient personal del sol·licitant.
Només seran computats els requisits que s'acrediten en data anterior a la de formalització de les sol·licituds.
5. Si la sol·licitud no reunix els requisits i documents que s'assenyalen en esta base es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fa, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, en els termes que preveu l'article 42 de la mateixa llei.
Quinta. Instrucció
La instrucció del procediment correspondrà al Servici d'Informàtica i Tècniques de Gestió, el qual realitzarà d'ofici totes les actuacions que estime necessàries per a la determinació, coneixement i comprovació de les dades en virtut dels quals ha de formular-se la proposta de resolució.
Sexta. Comissió Qualificadora
1. Per a la valoració dels mèrits dels sol·licitants es constituïx una Comissió Qualificadora. La comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Estarà presidida pel cap de l'Àrea d'Informàtica, Organització i Innovació Tecnològica. En seran vocals la cap del Servici d'Informàtica i Tècniques de Gestió i tres funcionaris del Servici d'Informàtica i Tècniques de Gestió, designats pel cap de l'Àrea d'Informàtica, Organització i Innovació Tecnològica, un dels quals actuarà de secretari, amb veu i vot.
2. La comissió podrà ser assessorada, en tot cas, pel personal tècnic o professional i disposarà de facultats per a realitzar per mitjà dels seus membres totes les comprovacions necessàries per a la qualificació dels mèrits adduïts, així com la realització de prova pràctica o entrevista, si s'estima oportú.
Sèptima. Barem
Les condicions de mèrit avaluables per la Comissió Qualificadora, que hauran de presentar-se degudament justificades i les puntuacions a atorgar són les següents:
a) Expedient acadèmic personal, de 0 a 8 punts.
b) Realització de cursos especialitzats en institucions oficials que tinguen relació amb l'àrea de la beca, de 0 a 4 punts. En cap cas es puntuaran en el present subapartat els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre o hagen servit per a obtindre crèdits necessaris per a obtindre alguna titulació universitària.
c) Altres mèrits relacionats amb la matèria objecte d'esta convocatòria que es puguen al·legar, de 0 a 5 punts.
d) Altres títols acadèmics oficials que no constituïsquen requisit per a la concessió de la beca. Només es puntuarà el títol o títols de major nivell, en què s'entendran compreses les altres titulacions necessàriament prèvies per a l'obtenció del nivell superior:
- Títol de doctor, 2 punts.
- Títol de llicenciat o equivalent, 1 punt.
- Diploma universitari o equivalent, 0'5 punts
e) Prova personal, si és el cas, de 0 a 8 punts. La realització d'esta prova serà potestativa per a la Comissió Qualificadora, i podrà consistir en la realització d'un exercici de caràcter teòric i/o pràctic o en una entrevista i, en tot cas, només a aquells sol·licitants que superen la puntuació mínima indicada en el paràgraf següent. Si es realitza, serà comunicat als sol·licitants amb una antelació mínima de cinc dies naturals.
Les sol·licituds que no aconseguisquen un mínim de sis punts en l'avaluació general seran desestimades.
Octava. Resolució i notificació
1. Una vegada finalitzada la valoració dels expedients de cada un dels aspirants, la Comissió Qualificadora elevarà la corresponent proposta de resolució al cap de l'Àrea d'Informàtica, Organització i Innovació Tecnològica, el qual l'elevarà al seu torn a la directora general d'Innovació Tecnològica Educativa, qui resoldrà l'adjudicació de les beques. Les resolucions es publicaran en el Diari Oficial de la Comunitat Valenciana, en els termes que preveu l'article 18 de la Llei General de Subvencions.
Així mateix, la Comissió Qualificadora podrà proposar que siguen declarades desertes les beques de col·laboració si, segons el barem dels mèrits, no hi ha concursants amb mèrits suficients per a la seua adjudicació.
2. Els candidats que, havent superat la puntuació mínima establida en la base sèptima, no hagen sigut proposats, podran integrar una llista d'espera a l'efecte de cobrir les vacants que es produïsquen per renúncia o revocació.
3. Si en el termini de sis mesos, comptats a partir del dia que produïsca efectes la present orde, no s'ha dictat una resolució per part de l'òrgan competent i realitzat la notificació corresponent, s'entendrà que les sol·licituds formulades pels interessats queden desestimades sense perjuí de l'obligació de l'administració de resoldre segons l'article 42 de la Llei 30/1992, de 26 de novembre.
Novena. Propietat intel·lectual
Els autors dels treballs realitzats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de reproducció, distribució, comunicació pública i transformació, a tots els nivells, per període indefinit i en règim d'exclusivitat, de conformitat amb el Reial Decret Legislatiu 1 /1998 de 12 d'abril pel qual s'aprova el Text refós de la Llei de Propietat Intel·lectual.
El document de cessió s'ajustarà al model que figura com a annex III, i haurà de presentar-se en les condicions que figuren en la base onze.
Deu. Justificació de les quantitats percebudes
Per al compliment del que disposa l'art. 30 de la Llei General de Subvencions, les persones adjudicatàries de les beques hauran d'acreditar davant de la conselleria d'Educació, la realització de l'activitat, per mitjà d'un certificat del responsable del servici on s'haja disfrutat la beca i la presentació d'una memòria detallada de les activitats de formació realitzades pel becari. La memòria, que tindrà un màxim de 10 folis, s'haurà de presentar en el Servici d'Informàtica i Tècniques de Gestió en el termini de cinc dies hàbils una vegada finalitzada la beca.
Onze. Obligacions de la persona beneficiària
Les obligacions de la persona beneficiària s'hauran d'adequar a l'article 14 LGS, l'incompliment de les quals donarà lloc a l'exigència de les responsabilitats o sancions que corresponguen, deixant sense efecte la resolució de concessió de la beca i, si és el cas, al reintegrament, amb exigència de l'interés de demora.
També seran obligacions de la persona beneficiària:
a) Aportar, prèviament al seu atorgament el document de cessió de la propietat intel·lectual, inclòs com a annex III.
Prèviament a la resolució definitiva, la unitat responsable de la instrucció del procediment, es posarà en contacte amb els beneficiaris perquè complisquen este requisit.
b) Realitzar les activitats de formació que el personal tècnic del centre corresponent els encomane, motiu pel qual hauran de romandre en els locals del centre o servici corresponent durant la vigència de la beca i en el seu horari habitual. Les activitats estaran en funció de la formació dels becaris i en cap cas substituiran els treballs ordinaris del centre o la seu.
c) Acreditar davant de la conselleria d'Educació, la realització de l'activitat, a l'efecte del que disposa la base deu, així com el compliment dels requisits i condicions que determinen la concessió o gaudi de l'ajuda.
d) El sotmetiment a les actuacions de control financer que corresponen a la Intervenció General, en relació amb les beques concedides.
e) Comunicar a la conselleria d'Educació l'obtenció d'altres beques per a la mateixa finalitat, procedents de qualssevol administracions o ens públics, així com qualsevol altre extrem dels indicats en l'article 14 de la Llei General de Subvencions.
Dotze. Obligacions de la conselleria d'Educació
1. Són obligacions de la conselleria d'Educació respecte als becaris acollits a la present convocatòria:
a) Proporcionar al becari o becària el suport necessari i facilitar-li la utilització dels mitjans, instruments i equips necessaris per al normal desenrotllament de la seua activitat.
b) Designar un tutor o tutora, per a la coordinació i orientació de l'activitat del becari o becària.
c) Vetlar pel desenrotllament adequat del programa de formació del becari o becària.
2. Finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.
Tretze. Forma de pagament
Les beques s'abonaran cada mes per mitjà de transferència bancària, prèvia justificació de la cap del Servici d'Informàtica i Tècniques de Gestió d'haver realitzat l'activitat que va motivar la concessió.
El període mínim realitzat de beca que dóna dret a meritació econòmica és d'un mes natural. Si el becari renuncia a la beca abans de la finalització, se li pagarà la part proporcional, d'acord amb l'activitat realitzada.
Catorze. Compliment
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió en els termes establits en la normativa reguladora de la subvenció, així com al reintegrament de la Subvenció, de conformitat amb l'article 37 de la LGS de caràcter bàsic.
Quinze. Efectes de l'incompliment de les obligacions contretes
Quedarà sense efecte la concessió de la beca, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la present convocatòria. Quan siga per causes justificades es pagarà la part proporcional.
El temps restant de prestació de la beca podrà ser realitzat, a requeriment de la Direcció General d'Innovació Tecnològica Educativa, per la següent o successives persones integrants de la borsa de reserva, en funció de l'orde resultant en la baremació i la disponibilitat pressupostària.
Setze. Facultats d'inspecció
Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de la beca, els agents encarregats de la realització podran acordar la retenció de les factures, documents equivalents o substitutius i qualsevol altre document relatiu a les operacions en què els indicis es manifesten.
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
El control financer de les beques i les infraccions i sancions administratives que es deriven de les funcions de control es regularan d'acord amb el que preveu el títol III i IV de la Llei 38/2003, de 17 de novembre, General de Subvencions.
Dèsset. Situació de la persona beneficiària
La concessió i aprofitament de la beca no implicarà cap vinculació laboral o administrativa amb la conselleria d'Educació, ni amb cap dels centres i servicis dependents de la Generalitat, ni suposa cap compromís d'incorporació posterior a les plantilles dels dits centres.